b'\n_START_ARTICLE_\nAdvokato kontora\n_START_PARAGRAPH_\nAdvokato kontora\xc2\xa0\xe2\x80\x93 advokato veiklos vieta, biuras (patalpos); advokat\xc5\xb3 veiklos organizacija (advokat\xc5\xb3 kontora). Advokatas veikia individualiai, \xc4\xafk\xc5\xabr\xc4\x99s advokato darbo viet\xc4\x85 (kontor\xc4\x85), keliese\xc2\xa0\xe2\x80\x93 advokat\xc5\xb3 kontor\xc4\x85, profesin\xc4\x99 bendrij\xc4\x85 ar kt. Did\xc5\xbeiausios advokat\xc5\xb3 kontoros, j\xc5\xb3 aljansai gali vienyti iki keli\xc5\xb3 t\xc5\xabkstan\xc4\x8di\xc5\xb3 advokat\xc5\xb3 bei teisinink\xc5\xb3._NEWLINE_Lietuvoje advokat\xc5\xb3 kontor\xc5\xb3 veikl\xc4\x85 reguliuoja LR advokat\xc5\xabros \xc4\xafstatymas.\n_START_SECTION_\nHierarchija advokat\xc5\xb3 kontoroje\n_START_PARAGRAPH_\nAdvokato kontoroje gali dirbti ne tik vienas, bet ir keli advokatai, kiti teisininkai, \xc4\xafvair\xc5\xabs specialistai, j\xc5\xb3 pad\xc4\x97j\xc4\x97jai. Partneryst\xc4\x97s pagrindu (paprastai sudar\xc4\x99 jungtin\xc4\x97s veiklos sutart\xc4\xaf) veikiantys advokatai vadinami partneriais._NEWLINE_Kontorai vadovauja advokat\xc5\xb3 kontoros (profesin\xc4\x97s bendrijos) seni\xc5\xabnas arba vad. vadovaujantis partneris._NEWLINE_Toliau pagal hierarchij\xc4\x85 seka asocijuoti partneriai, po j\xc5\xb3\xc2\xa0\xe2\x80\x93 asocijuoti teisininkai, teisininkai. Teisiniam personalui taip pat priskiriami teisinink\xc5\xb3 pad\xc4\x97j\xc4\x97jai (asistentai). Didel\xc4\x97je organizacijoje dar gali b\xc5\xabti i\xc5\xa1skiriami vyresnieji ir jaunesnieji asocijuoti teisininkai ir vyresnieji (jaunesnieji) teisininkai, be to, patar\xc4\x97jai (konsultantai)._NEWLINE_Teisin\xc4\xaf advokat\xc5\xb3 kontoros personal\xc4\x85 aptarnauja administracinis-techninis personalas\xc2\xa0\xe2\x80\x93 darbuotojai, atliekantys administracines-technines funkcijas (referentai, sekretor\xc4\x97s, administrator\xc4\x97s, kurjeriai ir pan.), taip pat gali b\xc5\xabti \xc4\xafvair\xc5\xabs specialistai (pvz., vert\xc4\x97jai, pardavim\xc5\xb3, personalo, komunikacijos arba ry\xc5\xa1i\xc5\xb3 su visuomene specialistai ir kt.), projekt\xc5\xb3 vadovai ir koordinatoriai (akademini\xc5\xb3 projekt\xc5\xb3) ir pan. Administracijai vadovauja Administracijos vadovas._NEWLINE_Dar gali b\xc5\xabti aptarnaujantis personalas\xc2\xa0\xe2\x80\x93 asmenys nespecialistai, aptarnaujantys advokat\xc5\xb3 kontor\xc4\x85 (pvz., valytojai, apsaugos darbuotojai, vairuotojai ir kt.).\n_START_SECTION_\nVeikla\n_START_PARAGRAPH_\nMa\xc5\xbeos advokato kontoros veikla gali apimti visas teis\xc4\x97s sritis. Ta\xc4\x8diau \xc5\xa1iuo metu vis labiau ry\xc5\xa1k\xc4\x97ja veiklos specializacijos. Geriausi\xc5\xb3 ir did\xc5\xbeiausi\xc5\xb3 advokat\xc5\xb3 kontor\xc5\xb3 pagrindin\xc4\x97 sritis yra komercin\xc4\x97 teis\xc4\x97. Atitinkam\xc5\xb3 kontor\xc5\xb3 klientai da\xc5\xbeniausiai yra verslo subjektai\xc2\xa0\xe2\x80\x93 \xc4\xafmon\xc4\x97s, j\xc5\xb3 grup\xc4\x97s (koncernai), verslininkai. Privatiems ir juridiniams asmenims paslaugas teikian\xc4\x8di\xc5\xb3 advokat\xc5\xb3 praktika skiriasi. Dideli\xc5\xb3 kontor\xc5\xb3, specializuotai teikian\xc4\x8di\xc5\xb3 teisines paslaugas tik privatiems asmenims, Lietuvoje \xc5\xa1iuo metu (d\xc4\x97l nedidel\xc4\x97s rinkos) dar n\xc4\x97ra._NEWLINE_Teisininkai paprastai specializuojasi siaurose teis\xc4\x97s srityse. Konsultuodami didesnius klientus, jie paprastai dirba grup\xc4\x97mis (\xc5\xber. komandinis darbas), kuriose dalyvauja atitinkam\xc4\x85 \xc5\xabkio \xc5\xa1ak\xc4\x85 i\xc5\xa1manantys ir tinkam\xc4\x85 teisin\xc4\x99 patirt\xc4\xaf turintys specialistai. Pvz., didel\xc4\x97s \xc4\xafmon\xc4\x97s teisiniam auditui atlikti gali prireikti i\xc5\xa1tisos teisinink\xc5\xb3 komandos.\n_START_SECTION_\nPraktikos grup\xc4\x97s\n_START_PARAGRAPH_\nTeisininkai, teikdami paslaugas, specializuojasi \xc4\xafvairiose teis\xc4\x97s srityse. Pvz., \xc4\xaemoni\xc5\xb3, Finans\xc5\xb3 ir mokes\xc4\x8di\xc5\xb3, Komercin\xc4\x97s veiklos ir prekybos, Turto ir aplinkosaugos, Gin\xc4\x8d\xc5\xb3 sprendimo (\xe2\x80\x9eLAWIN\xe2\x80\x9c); Bank\xc5\xb3 ir finans\xc5\xb3, Kapitalo rink\xc5\xb3, Bendrosios komercin\xc4\x97s teis\xc4\x97s, Gin\xc4\x8d\xc5\xb3 sprendimo, \xc4\xaesigijim\xc5\xb3 ir susijungim\xc5\xb3 (\xe2\x80\x9eTGS\xe2\x80\x9c); Bank\xc5\xb3 ir finans\xc5\xb3, Statyb\xc5\xb3 teis\xc4\x97s, Aplinkos apsaugos teis\xc4\x97s, Gin\xc4\x8d\xc5\xb3 sprendimo (\xe2\x80\x9eVARUL\xe2\x80\x9c). Praktikos grupei vadovauja grup\xc4\x97s vadovas (advokatas).\n_START_SECTION_\nAdvokat\xc5\xb3 kontor\xc5\xb3 tinklai\n_START_PARAGRAPH_\nAdvokatai gali veikti tiek pavieniui, t. y. \xc4\xafsteig\xc4\x99 nuosavas advokat\xc5\xb3 kontoras (darbo viet\xc4\x85), tiek ir drauge su kitais (pvz., steigdami profesin\xc4\x99 bendrij\xc4\x85). Savo ruo\xc5\xbetu advokat\xc5\xb3 kontoros ir j\xc5\xb3 bendrijos gali vienytis \xc4\xaf nacionalinius ar tarptautinius advokat\xc5\xb3 kontor\xc5\xb3 tinklus._NEWLINE_Didel\xc4\x97s kontoros veikia pagal korporacinio darbo model\xc4\xaf. Tai rei\xc5\xa1kia, kad nuo teisini\xc5\xb3 paslaug\xc5\xb3 yra atskiriama rinkodara, organizacijos valdymas ir kt. funkcijos, jos pavedamos konkretiems darbuotojams. Teisin\xc4\x97s paslaugos ir paslaug\xc5\xb3 teik\xc4\x97jai diferencijuojami pagal specializacij\xc4\x85, \xc4\xafkainius, veiklos geografij\xc4\x85 ir kitus kriterijus._NEWLINE_Didel\xc4\x97 teisini\xc5\xb3 paslaug\xc5\xb3 bendrov\xc4\x97 ar advokat\xc5\xb3 kontora tarptautiniu mastu vienija per kelis \xc5\xa1imtus teisinink\xc5\xb3. Did\xc5\xbeiausios advokat\xc5\xb3 kontoros, aljansai gali vienyti netgi kelis t\xc5\xabkstan\xc4\x8dius advokat\xc5\xb3 bei kitoki\xc5\xb3 teis\xc4\x97s specialist\xc5\xb3. Pvz., amerikie\xc4\x8di\xc5\xb3 teis\xc4\x97s firma \xe2\x80\x9eDLA Piper\xe2\x80\x9c vienija beveik 3 800 advokat\xc5\xb3 (2008\xc2\xa0m.), \xe2\x80\x9eBaker & McKenzie\xe2\x80\x9c\xc2\xa0\xe2\x80\x93 3 600 (i\xc5\xa1 10 000 darbuotoj\xc5\xb3), \xe2\x80\x9eJones Day\xe2\x80\x9c\xc2\xa0\xe2\x80\x93 2 500. Did\xc5\xbeiausia advokat\xc5\xb3 kontora Europoje\xc2\xa0\xe2\x80\x93 \xe2\x80\x9eGarrigues\xe2\x80\x9c (per 2 000 advokat\xc5\xb3, 2009\xc2\xa0m.)._NEWLINE_\xc5\xa0iuo metu ry\xc5\xa1k\xc4\x97ja tendencijos, kad didel\xc4\x97s arba vidutin\xc4\x97s bendrov\xc4\x97s renkasi vidutinio dyd\xc5\xbeio, o ne dideles advokat\xc5\xb3 kontoras. Kompleksinius ir sud\xc4\x97tingus teisinius klausimus, pasirodo, gali spr\xc4\x99sti ne tik didel\xc4\x97s teisin\xc4\x97s bendrov\xc4\x97s, bet ir vidutinio dyd\xc5\xbeio, turin\xc4\x8dios 2-3 specialistus konkre\xc4\x8dioje srityje.\n_START_SECTION_\nAdvokat\xc5\xb3 kontoros Lietuvoje\n_START_PARAGRAPH_\nDidel\xc4\x97 teisini\xc5\xb3 paslaug\xc5\xb3 bendrov\xc4\x97 ar advokat\xc5\xb3 kontora Lietuvoje vienija per 25-30 teisinink\xc5\xb3. Vidutin\xc4\x97\xc2\xa0\xe2\x80\x93 nuo 10 iki 15, ma\xc5\xbea\xc2\xa0\xe2\x80\x93 iki 10 teisinink\xc5\xb3._NEWLINE_Did\xc5\xbeiausios Lietuvos advokat\xc5\xb3 kontoros pagal jose dirban\xc4\x8di\xc5\xb3 advokat\xc5\xb3 skai\xc4\x8di\xc5\xb3 (2016 m. vasario 1 d. duomenimis): Vali\xc5\xabnas ir partneriai Ellex (51), TGS Baltic (45), Sorainen ir partneriai (31), Cobalt (30), Glimstedt Bernotas ir partneriai (29)._NEWLINE_Pastaruoju metu Lietuvos rinkoje pastebima tendencija, jog patyr\xc4\x99 did\xc5\xbei\xc5\xb3j\xc5\xb3 kontor\xc5\xb3 teisininkai atsiskiria ir \xc4\xafsteigia specializuotas ma\xc5\xbeesnes kontoras. Tokiu b\xc5\xabdu rinkoje kinta ma\xc5\xbeos kontoros samprata, kuri nuo \xc5\xa1iol siejasi ne tik su lankstumu ir didesniu d\xc4\x97mesiu klientui, bet ir paslaug\xc5\xb3 kokybe, nenusileid\xc5\xbeian\xc4\x8dia did\xc5\xbeiausi\xc5\xb3 kontor\xc5\xb3 standartams. Tokiu b\xc5\xabdu \xc4\xafsisteig\xc4\x97 kontoros Averus, SPC LEGAL, Venckute & Karnickas ir pan.'